Babelscape/SREDFM huggingface dataset:
Θάλασσα των Μολούκων

thumb|right|300px|Τοποθεσία της Θάλασσας των Μολούκων στη Νοτιοανατολική Ασία.
Η Θάλασσα των Μολούκων (ινδονησιακά: "Laut Maluku") είναι θαλάσσια έκταση δυτικά του Ειρηνικού ωκεανού, η οποία ανήκει διοικητικά στην Ινδονησία και ειδικότερα στο αρχιπέλαγος Μολούκες. Η θάλασσα των Μολούκων έχει συνολική έκταση 200.000 χλμ² και συνορεύει στα βόρεια με τη Θάλασσα της Κελέβης και στα νότια με τη Θάλασσα Μπάντα. Η περιοχή είναι γνωστή για την έντονη σεισμικότητά της, καθώς και για τον πλούσιο σε κοραλλιογενείς υφάλους πυθμένα της.

Η περιοχή στο παρελθόν υπήρξε κέντρο εμπορίου μπαχαρικών, όπου συναλλάσσονταν οι τέσσερις μεγάλες εμπορικές δυνάμεις της εποχής: Ολλανδοί, Πορτογάλοι, Βρετανοί και Ισπανοί.

Γεωγραφικά, η θάλασσα των Μολούκων συνορεύει με άλλες θάλασσες της Ινδονησίας και των γύρω περιοχών, ενώ επηρεάζεται έντονα από την ομώνυμη τεκτονική πλάκα, η οποία ευθύνεται για τους καθημερινούς σεισμούς της περιοχής, αλλά ενίοτε και για την πρόκληση τσουνάμι.
Live at Leeds

Live at Leeds είναι ο τίτλος του ζωντανά ηχογραφημένου άλμπουμ του βρετανικού ροκ συγκροτήματος The Who, το οποίο κυκλοφόρησε τον Μάιο του 1970 μέσω της δισκογραφικής εταιρείας "Track Records" στην Βρετανία και της "Decca" στις Ηνωμένες Πολιτείες.

Ο δίσκος ηχογραφήθηκε κατά την περιοδεία για την προώθηση του δίσκου "Tommy", στην εμφάνιση τους στο πανεπιστήμιο του Λιντς, στις 14 Φεβρουαρίου 1970. Σκοπός του συγκροτήματος ήταν να συμπεριληφθούν ηχογραφήσεις και από την εμφάνιση τους στο Χαλ, την επόμενη ημέρα, αλλά προβλήματα με την ηχογράφηση του μπάσου τους οδήγησαν στο να περιοριστούν μόνο στην μία ημέρα.

Ο δίσκος έγινε δεκτός με διθυραμβικές κριτικές, αφού χαρακτηρίστηκε ως ένα από τα καλύτερα ζωντανά άλμπουμ όλων των εποχών. Έχει τοποθετηθεί στην κορυφή της λίστας με τα καλύτερα ζωντανά ηχογραφημένα άλμπουμ όλων των εποχών από την "The Daily Telegraph", την "The Independent", το "BBC", το περιοδικό "Q και το "Rolling Stone", το οποίο το τοποθέτησε 170ο στην λίστα με τα "500 καλύτερα άλμπουμ όλων των εποχών".

Το ""Live at Leeds" σκαρφάλωσε στο Top-10 και στις δύο πλευρές του Ατλαντικού και βραβεύθηκε ως διπλά πλατινένιο στις Ηνωμένες Πολιτείες και χρυσό στην Μεγάλη Βρετανία. Επίσης, επιτυχία γνώρισε και το σινγκλ "Summertime Blues"", το οποίο έφθασε στο # 8 στον Καναδά και το Top-40 σε Βρετανία και Ηνωμένες Πολιτείες.
Γιάννης Παπαδονικολάκης

Ο Γιάννης Παπαδονικολάκης (1928 - 20 Αυγούστου 2000) ήταν Έλληνας υποπτέραρχος της Πολεμικής Αεροπορίας και πολιτικός. Διακρίθηκε για την αντιστασιακή του δράση την περίοδο της χούντας, και μεταπολιτευτικά διετέλεσε βουλευτής του ΠΑΣΟΚ και υπουργός.
Πέτρος ο Ερημίτης

Ο Πέτρος ο Ερημίτης ("Pierre l'Ermite", 1053 - 8 Ιουλίου 1115), γνωστός και σαν Πέτρος της Αμιένης, ήταν Γάλλος ιερωμένος (μοναχός)
Ντανιίλ Κβίατ

Ο Ντανιίλ Κβίατ (πλήρες όνομα Ντανιίλ Βιατσεσλάβοβιτς Κβίατ) ( Ουφά, Ρωσία, 26 Απριλίου 1994) είναι Ρώσος οδηγός της Φόρμουλα 1. Ξεκίνησε την καριέρα του στο σπορ το 2014 με την Τόρο Ρόσο για το 2015 προήχθη στη Red Bull Racing.
Days of Darkness

Days of Darkness είναι ο τίτλος της διπλής συλλογής τραγουδιών του αμερικάνικου thrash metal συγκροτήματος Testament, η οποία κυκλοφόρησε στις 24 Αυγούστου του 2004 μέσω της δισκογραφικής εταιρείας "Spitfire Records".

Η συλλογή αποτελείται στο πρώτο μέρος της από τραγούδια που προέρχονται από τα άλμπουμ ""Demonic" (1997) και "The Gathering"" (1999), τα οποία κυκλοφόρησαν μέσω της "Spitfire Records", όπως και το "First Strike Still Deadly" του 2001, το οποίο αποτελούνταν από επανηχογραφήσεις κομματιών των δύο πρώτων δίσκων τους και είναι το δεύτερο μέρος αυτής της συλλογής.
Nevermind

Το "Nevermind" είναι το δεύτερο στούντιο άλμπουμ από το αμερικανικό ροκ συγκρότημα Nirvana. Κυκλοφόρησε στις 24 Σεπτεμβρίου 1991. Παραγωγός ήταν ο Butch Vig. Το "Nevermind" ήταν η πρώτη κυκλοφορία του συγκροτήματος για την DGC Records. Ο Kurt Cobain προσπάθησε να δημιουργήσει μουσική έξω από τα περιοριστικά όρια της grunge σκηνής του Σιάτλ, αντλώντας επιρροές από συγκροτήματα όπως οι Pixies. Είναι το πρώτο τους άλμπουμ με τον Dave Grohl ως ντράμερ.

Παρά τις χαμηλές εμπορικές προσδοκίες από το συγκρότημα και τη δισκογραφική εταιρεία, το Nevermind έγινε μια επιτυχία-έκπληξη στα τέλη του 1991, κυρίως λόγω της δημοτικότητας του πρώτου του single, "Smells Like Teen Spirit". Μέχρι τον Ιανουάριο του 1992, είχε αντικαταστήσει το άλμπουμ του Μάικλ Τζάκσον, "Dangerous" στο νούμερο ένα του Billboard 200. Από το άλμπουμ επίσης κυκλοφόρησαν άλλα τρία επιτυχημένα singles: "Come as You Are", "Lithium", και "In Bloom». Η RIAA έχει πιστοποιήσει το άλμπουμ διαμαντένιο για πωλήσεις πάνω από 10.000.000 αντιτύπων στην Αμερική. Παγκοσμίως το άλμπουμ έχει πουλήσει πάνω από 30 εκατομμύρια αντίτυπα. Το "Nevermind" ήταν εν μέρει υπεύθυνο για την είσοδο του εναλλακτικού ροκ στο mainstream κοινό και έχει καταταγεί ψηλά στις λίστες για τα σημαντικότερα άλμπουμ όλων των εποχών, από εκδόσεις όπως το Rolling Stone και το Time.
Στρατής Δούκας

Ο Στρατής Δούκας (Μοσχονήσια Μικράς Ασίας, 6 Μαΐου 1895 – Αθήνα, 26 Νοεμβρίου 1983) ήταν Έλληνας συγγραφέας, κριτικός τέχνης και ζωγράφος.

Θεωρείται ως ένας από τους σημαντικότερους εκπροσώπους της Αιολικής Σχολής, όπως αυτή προσδιορίζεται μέσα στο ευρύτερο πλαίσιο της Γενιάς του 1930.
Σκύμνος ο Χίος

Ο Σκύμνος ο Χίος (185 π.Χ. – 2ος αιώνας π.Χ.) ήταν Έλληνας γεωγράφος. Θεωρείται πως ήταν ο συγγραφέας του έργου "Περίοδος του Νικομήδη", μιας γεωγραφικής πραγματείας γραμμένης στην αττική διάλεκτο. Είναι ένα χρονικό του κόσμου ("Περιήγησις") σε μορφή Ιαμβικού τρίμετρου, η οποία είναι αφιερωμένη στον βασιλιά Νικομήδη της Βιθυνίας. Πρόκειται πιθανώς για τον Νικομήδη Β΄ τον Επιφανή, ο οποίος βασίλεψε από το 149 π.Χ., ή για τον γιό και διάδοχο του, τον Νικομήδη Γ΄ τον Ευεργέτη.

Ήταν το πρώτο έργο το οποίο εκδόθηκε στο Άουγκσμπουργκ το 1600, και λόγω του ότι βρέθηκε μαζί με τις "Επιτομές" του Μαρκιανού του Ηρακλειώτη, δημοσιεύτηκε αρχικά υπό αυτό το όνομα. Οι μελετητές της εποχής, Λούκας Χολστένιος (Lucas Holstenius) και Ισαάκ Βόσιος (Isaac Vossius), ήταν οι πρώτοι που το απέδωσαν στον Σκύμνο της Χίου, καθώς ανακάλυψαν σε άλλα μελέτες λογίων πως ο Σκύμνος είχε δηλωθεί ως η πηγή του έργου πάνω από μια φορά.

Συνέχισε να θεωρείται ως ο συγγραφέας του έργου έως και το 1846, όταν ο Αύγουστος Μάινεκε, με την εξέταση και επαναδημοσίευση των σχετικών κειμένων, έδειξε πως δεν υπάρχει βάση για να θεωρείται ο Σκύμνος ως συγγραφέας, μια και τα γραπτά του Σκύμνου του Χίου εμφανίζονται να είναι σε πεζό λόγο, και όχι έμμετρο, και οι λίγες προτάσεις που έχουν διασωθεί από άλλα έργα του δεν φανερώνουν ομοιότητες με τα γραφόμενα στο «Περίοδος του Νικομήδη». Από τότε, το έργο αυτό αποδίδεται στον Ψευδο-Σκύμνο.
Live at Winterland

Live at Winterland είναι ο τίτλος του ζωντανά ηχογραφημένου άλμπουμ του Τζίμι Χέντριξ, το οποίο κυκλοφόρησε σε μορφή διπλού δίσκου βινυλίου και μονού CD, τον Μάιο του 1987 μέσω της δισκογραφικής εταιρείας "Rykodisc Records".

Ο δίσκος ηχογραφήθηκε σε τρία βράδια, στις 10, 11 και 12 Οκτωβρίου 1968 στο "Winterland Ballroom" του Σαν Φρανσίσκο, όπου οι Experience έδωσαν συνολικά έξι συναυλίες, δύο σε κάθε βράδυ.

Το 1992, το ""Live at Winterland" επανακυκλοφόρησε με ένα επιπλέον ΕΡ, το οποίο περιελάμβανε τα κομμάτια "Are You Experienced", "Voodoo Child (Slight Return)" και "Like A Rolling Stone"", ηχογραφημένα στις 11 Οκτωβρίου 1969.
Ψευδοσκύμνος

Με την ονομασία Ψευδοσκύμνος αποκαλείται άγνωστος γεωγράφος, ο οποίος θεωρείται ο πραγματικός συντάκτης του χρονικού του 2ου αιώνα π.Χ. με τον τίτλο "Περίοδος του Νικομήδη", σε αντίθεση με τον Σκύμνο τον Χίο, τον οποίο μέχρι τα μέσα του 19ου αιώνα θεωρούσαν εσφαλμένα ως τον συντάκτη. Το έργο, που είναι γραμμένο σε αττική διάλεκτο, είναι ένα ιστορικό του κόσμου ("περιήγησις"). Αναφέρεται πως ήταν αφιερωμένο στον βασιλιά Νικομήδη Β΄ ή τον Νικομήδη Γ΄ της Βιθυνίας.

Το 1955 ο μελετητής Όμπρεϊ Ντίλερ (Aubrey Diller) υποστήριξε πως ο Ψευδοσκύμνος είναι στην πραγματικότητα ο Παυσανίας της Δαμασκού, ιστορικός και γεωγράφος ο οποίος έζησε στη Βιθυνία περί το 100 π.Χ.. Το 2004, ο Κωνσταντίν Μποσνακόφ (Konstantin Boshnakov) αντιπρότεινε πως πρόκειται για τον Σίμο της Δήλου, ο οποίος έζησε αρκετά αργότερα.

Το έργο έχει μεταφραστεί και εκδοθεί στα γαλλικά, και περιλαμβάνει περιγραφές των ακτών της Ισπανίας, της Λιγουρίας, του Εύξεινου Πόντου, πληροφορίες σχετικά με διάφορες ελληνικές αποικίες της αρχαιότητας, καθώς και πληροφορίες για τους αρχαίους λαούς της Ιταλικής χερσονήσου, όπως τους Ούμβριους, τους Κέλτες, τους Λιβόρνιους και άλλους λαούς.
Μεταρρυθμιστές της Αριστεράς για τη Δημοκρατία και την Ανάπτυξη

Οι Μεταρρυθμιστές της Αριστεράς για τη Δημοκρατία και την Ανάπτυξη είναι ελληνική πολιτική κίνηση η οποία ιδρύθηκε από τον Σπύρο Λυκούδη, βουλευτή Επικρατείας εκλεγμένο αρχικά με τη Δημοκρατική Αριστερά, ο οποίος ανεξαρτητοποιήθηκε από το κόμμα στις 9 Σεπτεμβρίου 2014.
Περίπλους του Ευξείνου Πόντου

Ο Περίπλους του Ευξείνου Πόντου είναι ο περίπλους τον οποίο περιέγραψε ο Φλάβιος Αρριανός, Έλληνας ιστορικός του 2ου αιώνα μ.Χ., στα ταξίδια του στις ακτές του Ευξείνου Πόντου κατά το 130 - 131 μ.Χ.. Έχει συνταχθεί με την μορφή σειράς επιστολών και με χρήση της Ελληνιστικής Κοινής, από τον Αρριανό προς τον αυτοκράτορα Αδριανό της Ρώμης, ο οποίος είχε ιδιαίτερο ενδιαφέρον ως προς τις γεωγραφικές εξερευνήσεις και είχε ο ίδιος επισκεφτεί προσωπικά ένα μεγάλο μέρος των κτήσεων της εκτεταμένης αυτοκρατορίας του.
Μαϊοριανός

Ο Ιούλιος Βαλέριος Μαϊοριανός ("Iulius Valerius Maiorianus", 420 - 7 Αυγούστου 461), γνωστός συνήθως ως Μαϊοριανός, ήταν Ρωμαίος αυτοκράτορας από το 457 έως το 461. 

Εξέχων στρατηγός του ύστερου ρωμαϊκού στρατού, ο Μαϊοριανός εκθρόνισε τον αυτοκράτορα Άβιτο το 457 και τον διαδέχτηκε. Ανακηρύχθηκε αυτοκράτορας με τη βοήθεια του Ρικίμερου ενώ διάδοχός του στον θρόνο ήταν ο Λίβιος Σεβήρος.
Αζερικές Ένοπλες Δυνάμεις

Οι Αζερικές Ένοπλες Δυνάμεις (αζερικά: "Azərbaycan Silahlı Qüvvələri") δημιουργήθηκαν στις 9 Οκτωβρίου 1991. Μετά τη διάλυση της Σοβιετικής Ένωσης, της οποίας μέλος ήταν το Αζερμπαϊτζάν, οι ένοπλες δυνάμεις της νέας χώρας αναμορφώθηκαν στα πλαίσια όμως των σοβιετικών στρατιωτικών εγκαταστάσεων και του εξοπλισμού που είχε απομείνει στο αζερικό έδαφος. Η Λαϊκή Δημοκρατία του Αζερμπαϊτζάν είχε αρχικά δημιουργήσει τις δικές της ένοπλες δυνάμεις από τις 26 Ιουνίου του 1918. Ωστόσο, αυτές διαλύθηκαν αφού το Αζερμπαϊτζάν είχε απορροφηθεί από τη Σοβιετική Ένωση ως τη Σοβιετική Σοσιαλιστική Δημοκρατία του Αζερμπαϊτζάν από τις 28 Απριλίου του 1920.

Οι ένοπλες δυνάμεις της χώρας έχουν τρεις κλάδους: τον Αζερικό Στρατό Ξηράς, την Αζερική Πολεμική Αεροπορία και Αεράμυνα και το Αζερικό Πολεμικό Ναυτικό. Σχετιζόμενες δυνάμεις περιλαμβάνουν την Αζερική Εθνική Φρουρά, τα Εσωτερικά Στρατεύματα του Αζερμπαϊτζάν και την Αζερική Συνοριοφυλακή.
Ρομπέρτο Παλασουέλος

Ο Ρομπέρτο Παλασουέλος ("Roberto Palazuelos") ισπανική : [roˈβerto palaˈswelos], γεννημένος στις 14 Νοεμβρίου 1967 στο Ακαπούλκο, Γκερρέρο είναι μεξικανός ηθοποιός, μοντέλο και παραγωγός, γνωστός για το έργο του στις τηλενουβέλες.

Ο Ρομπέρτο Παλασουέλος είχε το προσωνύμιο «Το Μαύρο Διαμάντι» για σκούρο μαυρισμένο δέρμα και μπλε μάτια του, είναι ο γιος ενός μεξικανού πατέρα και μιας μητέρας γαλλικής καταγωγής. Είναι μόνος γιος με πέντε ετεροθαλή αδέρφια.

Ο Παλασουέλος έχει γίνει γνωστός στο Μεξικό από το τέλη δεκαετίας του '80 για το έργο του στις δημοφιλείς τηλενουβέλες όπως "Mi segunda madre" και "Simplemente María". Η ερμηνεία του, όπως ο Ρότζερ στην επιτυχημένη τηλενουβέλα Muchachitas προσανατολισμένη προς τους εφήβους τον ώθησε στη φήμη. "Dos mujeres, un camino", "Amada enemiga", και "Salomé" είναι επίσης μεταξύ των καλύτερων γνωστών έργων του.

Το 2003, ο Παλασουέλος ήταν μία από τις συμμετέχουσες προσωπικότητες του Big Brother México.

Ο Παλασουέλος παίζει συνήθως το κακό τύπο στις μεξικάνικες σαπουνόπερες όπως "Mañana Es Para Siempre", "Llena de amor", "Qué Bonito Amor" και "Hasta el fin del mundo".

Ο Παλασουέλος πήρε απολυτήριο του λυκείου, όταν ήταν 41 ετών Το 2008, ο Παλασουέλος πήγε πίσω στο σχολείο για να προετοιμαστεί για ένα πτυχίο νομικής.
Χοσέ Καρρέρας

Ο Χοσέ ή Ζοζέπ Καρρέρας "Josep Maria Carreras i Coll", 5 Δεκεμβρίου 1946) είναι Καταλανός τενόρος, ιδιαίτερα γνωστός για τις ερμηνείες του στις όπερες του Βέρντι και του Πουτσίνι.

Γεννήθηκε στη Βαρκελώνη στις 5 Δεκεμβρίου 1946. Έκανε το ντεμπούτο του στη σκηνή σε ηλικία 11 ετών ως Trujamán στην όπερα "El retablo de maese Pedro" του Manuel de Falla και συνέχισε κάνοντας μια καριέρα που περιελάμβανε πάνω από 60 ρόλους σε σκηνές όπερας παγκοσμίου φήμης και σε στούντιο ηχογράφησης.

Απέκτησε φήμη με ένα ευρύτερο ακροατήριο ως ένας από τους «"Τρεις Τενόρους"», μαζί με τον Πλάθιδο Ντομίνγκο και τον Λουτσιάνο Παβαρόττι σε μια σειρά από μαζικές συναυλίες που ξεκίνησαν το 1990 και διήρκεσαν μέχρι το 2003. Ο Καρρέρας είναι επίσης γνωστός για το ανθρωπιστικό του έργο ως πρόεδρος του «Διεθνούς Ιδρύματος Χοσέ Καρρέρας για τη Λευχαιμία» ("La Fundació Internacional Josep Carreras per a la Lluita contra la Leucèmia"), το οποίο ίδρυσε μετά από τη δική του ανάρρωση από την ασθένεια το 1988.
Who's Next

Who's Next είναι ο τίτλος του πέμπτου άλμπουμ του βρετανικού ροκ συγκροτήματος The Who, το οποίο κυκλοφόρησε τον Αύγουστο του 1971 μέσω της δισκογραφικής εταιρείας "Track Records".
Πανεπιστήμιο του Μονπελιέ

Το Πανεπιστήμιο του Μονπελιέ ("Université de Montpellier") στην ομώνυμη πόλη της νότιας Γαλλίας, ένα από τα αρχαιότερα γαλλικά πανεπιστήμια, ιδρύθηκε το 1289. Το 1969-1970 αναδιοργανώθηκε σε τρία ξεχωριστά δημόσια Α.Ε.Ι.: το Πανεπιστήμιο Μονπελιέ 1, το Πανεπιστήμιο Μονπελιέ 2 και το Πανεπιστήμιο Πωλ Βαλερύ - Μονπελιέ III. Εκτός αυτών, το ιδιαίτερου κύρους και φήμης γυμνάσιο "Lycée Joffre" αποτελεί απευθείας κληρονόμο του συστήματος του Πανεπιστημίου του Μονπελιέ.
Τρίτος Μακεδονικός Πόλεμος

Ο Τρίτος Μακεδονικός Πόλεμος (171 – 168 π.Χ.) διεξήχθη μεταξύ του Μακεδονικού βασιλείου υπό τον Περσέα, και της Ρωμαϊκής Δημοκρατίας. Η έκβαση του έφερε τους Ρωμαίους να είναι νικητές, και το τέλος του πολέμου αποτελεί και το τέλος του επίσημου Μακεδονικού Βασιλείου.
Κρατικό Πανεπιστήμιο του Νοβοσιμπίρσκ

right|thumb|285px|Το κεντρικό κτήριο του Πανεπιστημίου του Νοβοσιμπίρσκ στη διάρκεια του φεστιβάλ InterWeek του 2006
Το Κρατικό Πανεπιστήμιο του Νοβοσιμπίρσκ (ρωσ. Новосибирский государственный университет, НГУ) είναι δημόσιο πανεπιστήμιο της Ρωσίας στην πόλη Νοβοσιμπίρσκ της Σιβηρίας. Ιδρύθηκε τον Μάιο του 1959 στην τότε ΕΣΣΔ από τρεις ακαδημαϊκούς στα πλαίσια ενός προγράμματος για την ίδρυση ενός «Τομέα Σιβηρίας» της Σοβιετικής Ακαδημίας Επιστημών. Παρά το σχετικώς νεαρό της ηλικίας του, το Κρατικό Πανεπιστήμιο του Νοβοσιμπίρσκ είναι ένα από τα γνωστότερα πανεπιστήμια στη Ρωσία. Η πανεπιστημιόπολή του βρίσκεται 20 χιλιόμετρα από το κέντρο της πόλεως. Το λεκτικό έμβλημα («μότο») του ιδρύματος είναι: «Δεν θα σε κάνουμε εξυπνότερο, θα σού μάθουμε πώς να σκέφτεσαι».

Ο συνολικός αριθμός φοιτητών του Πανεπιστημίου είναι της τάξεως των 5.000. Σημερινός πρύτανης του ιδρύματος είναι ο Μιχαήλ Π. Φεντόρουκ.
Αχιλλέας Σαμοθράκης

Ο Αχιλλέας Σαμοθράκης (1879-1944) ήταν Έλληνας γιατρός και συγγραφέας. Ασχολήθηκε με πολλά είδη του πεζού λόγου, ωστόσο το μεγαλύτερο μέρος του γραπτού έργου του, έχει ιστορικό περιεχόμενο. Από τις πλέον γνωστές προσωπικότητες της πόλης, στην προπολεμική κοινωνία της Αλεξανδρούπολης. Σήμερα είναι γνωστός για την περίφημη βιβλιοθήκη του, η οποία, βρίσκεται στο 1ο Γυμνάσιο Αλεξανδρουπόλεως, όμως παραμένει αναξιοποίητη.
Δεύτερος Μακεδονικός Πόλεμος

thumb|350x350px|Η μητροπολιτική Ελλάδα του 2ου αιώνα π.Χ.
Ο Δεύτερος Μακεδονικός Πόλεμος (200 – 197 π.Χ.) διεξήχθη με αντιπάλους το βασίλειο της Μακεδονίας υπό τον ΦίλιπποΕ΄, και τη Ρωμαϊκή Δημοκρατία, η οποία ξεκίνησε τον πόλεμο μετά από πρόσκληση της Περγάμου και Ρόδου, με τις οποίες και συμμάχησε. 

Το αποτέλεσμα ήταν η ήττα του Φιλίππου ο οποίος αναγκάστηκε να αποσυρθεί από όλες του τις κτήσεις στη νότια Ελλάδα, Θράκη και Μικρά Ασία. Κατά την παρέμβαση τους αυτή, οι Ρωμαίοι διακήρυξαν πως θέλουν να φέρουν την «"Ελευθερία των Ελλήνων"» από τους Μακεδόνες τους οποίους παρουσίαζαν ως δυνάστες και αιμοδιψείς βάσει των πολέμων του Φιλίππου με τις πόλεις της νότιας Ελλάδας, και η έκβαση του πολέμου αυτού αποτέλεσε ένα σημαντικό σημείο της αυξανόμενης Ρωμαϊκής επέμβασης στον Ελληνικό κόσμο και στην ανατολική Μεσόγειο, και τους οδήγησε αργότερα στην κατάκτηση ολόκληρης της περιοχής.
Τζέιμς ΛαΜπρι

Ο Τζέιμς ΛαΜπρι ("Kevin James LaBrie", 5 Μαΐου 1963) είναι Καναδός τραγουδιστής της χέβι μέταλ μουσικής, γνωστός ως μέλος του progressive συγκροτήματος Dream Theater.
Λουτσίντιο Σεντιμέντι

Ο Λουτσίντιο Σεντιμέντι ("Lucidio Sentimenti", Μπομπόρτο, 1 Ιουλίου 1920 - Τορίνο, 28 Νοεμβρίου 2014) ήταν Ιταλός πρώην διεθνής ποδοσφαιριστής, που αγωνιζόταν στη θέση του τερματοφύλακα. Ο τέταρτος (εξου και το παρωνύμιό του "IV") από πέντε αδέλφια -"Ένιο", "Αρνάλντο", "Βιτόριο" και "Πρίμο", όλοι ποδοσφαιριστές- και ο μόνος από αυτούς που έπαιξε στην Εθνική ομάδα της χώρας του (9 φορές, από το 1945 έως το 1953) αγωνίστηκε κατά σειρά στις "Μοντένα" (όπου αναδείχτηκε ο πρώτος γκολκίπερ στα χρονικά που εκτέλεσε με επιτυχία πέναλτι, μάλιστα αναφέρεται ότι σκόραρε σε βάρος του αδελφού του "Αρνάλντο Σεντιμέντι", ο οποίος αγωνιζόταν σε αντίπαλη ομάδα και προερχόταν από 9 συνεχόμενες αποκρούσεις), Γιουβέντους, Λάτσιο (όπου υπήρξε συμπαίκτης με τον αδελφό του "Βιτόριο Σεντιμέντι"), Βιτσέντσα, "Τζενίσια" και Τορίνο.
Βαλκανική Ομοσπονδία

Το σχέδιο της [[Κομμουνιστική Διεθνής|Κομμουνιστικής Διεθνούς]] για την Βαλκανική Ομοσπονδία
Η Βαλκανική Ομοσπονδία ήταν πολιτική πρόταση, κατά την οποία θα δημιουργούνταν ένα ομόσπονδο ή συνομόσπονδο κράτος, αποτελούμενο από τα κράτη εντός της βαλκανικής χερσονήσου. Η σύλληψη της ιδέας εντοπίζεται περί τα τέλη του 19ου αιώνα στις Αριστερές πολιτικές δυνάμεις της εποχής και εν πολλοίς πιστώνεται στον Έλληνα ήρωα Ρήγα Φεραίο. Η Βαλκανική Ομοσπονδία, η οποία δεν πραγματώθηκε ποτέ, είχε ως βάση τις αρχές της παγκοσμιοποίησης, του σοσιαλισμού, της οικονομικής ισότητας καθώς και της κοινωνικής αλληλεγγύης. Οραματισμός της ήταν να ενώσει τους λαούς των Βαλκανίων, παρακάμπτοντας τις όποιες διαφορές μεταξύ τους (φυλετικές, θρησκευτικές, πολιτικές κλπ), προσβλέποντας έτσι στην ουσιαστική απελευθέρωσή τους από τους δυνάστες της εποχής.

Τη Βαλκανική Ομοσπονδία διέπουν τρεις, κατά σειρά, περιόδους: η σύλληψη της ιδέας, που εκφράζεται ως αντίδραση στην κατάλυση της Οθωμανικής Αυτοκρατορίας· από τη δημιουργία των κρατών μέχρι τον Μεσοπόλεμο, όπου η ιδέα της ενοποίησης των Βαλκανίων αποτελεί κεντρικό άξονα, κυρίως, των κομμουνιστικών κομμάτων των βαλκανικών χωρών· και στα τέλη του Β΄ Παγκοσμίου Πολέμου, όπου η ιδέα των Ηνωμένων Βαλκανίων συναντά την αντίσταση του Ιωσήφ Στάλιν, οπότε και φθίνει ως πολιτική πρόταση.
Δημήτρης Τριχόπουλος

Ο Δημήτρης Τριχόπουλος (Βόλος, 9 Δεκεμβρίου 1938 – Αθήνα, 1 Δεκεμβρίου 2014) ήταν Έλληνας γιατρός και ακαδημαϊκός.
Γαλλικός αποικισμός της Αμερικής

Ο Γαλλικός αποικισμός της Αμερικής ξεκίνησε τον 16ο αιώνα και συνεχίστηκε τους επόμενους αιώνες, όταν η Γαλλία διαχειριζόταν μια αποικιακή αυτοκρατορία στο Δυτικό Ημισφαίριο. Η Γαλλία ίδρυσε αποικίες σε μεγάλο μέρος της ανατολικής και κεντρικής Βόρειας Αμερικής, σε μια σειρά από νησιά της Καραϊβικής, αλλά και στη Νότια Αμερική. Οι περισσότερες αποικίες αναπτύχθηκαν με σκοπό την εξαγωγή προϊόντων, όπως ψάρια, ζάχαρη και γούνες. Έτσι, δημιουργήθηκαν σημαντικά φρούρια και εγκαταστάσεις, από τα οποία σήμερα προέρχονται οι πόλεις Κεμπέκ και Μόντρεαλ στον Καναδά, Ντιτρόιτ, Σεντ Λούις και Νέα Ορλεάνη στις Ηνωμένες Πολιτείες, το Πορτ-ο-Πρενς στην Αϊτή, το Καγιέν στη Γαλλική Γουιάνα, το Σάο Λουίς στη Βραζιλία και άλλες σημαντικές πόλεις.
Πατρίσια Κάας

Η Πατρίσια Κάας ("Patricia Kaas", 5 Δεκεμβρίου 1966) είναι μια από τις πιο επιτυχημένες Γαλλίδες τραγουδίστριες και ηθοποιούς με διεθνή καριέρα. Το ύφος της μουσικής της απέχει από το κλασικό και είναι πιο κοντά σε μίξη ποπ, καμπαρέ και τζαζ.

Γεννήθηκε στις 5 Δεκεμβρίου 1966 στο Φορμπάκ του νομού Μοζέλ. Από την εμφάνισή της με το άλμπουμ "Mademoiselle chante..." το 1988, η Κάας πούλησε πάνω από 16 εκατομμύρια δίσκους παγκοσμίως. Έκανε την μεγαλύτερη επιτυχία της στις Γερμανία, Ελβετία, Βέλγιο, Καναδά, Ρωσία, Φινλανδία, Ουκρανία και Κορέα με το τρίτο της άλμπουμ "Je te dis vous". Η Κάας είναι σχεδόν συνεχώς σε παγκόσμια περιοδεία. Το 2002 έκανε το ντεμπούτο της στον κινηματογράφο με την ταινία "And now... Ladies and Gentlemen" μαζί με τον Τζέρεμι Άιρονς. Αντιπροσώπευσε την Γαλλία στον Διαγωνισμό Τραγουδιού της Eurovision το 2009 στη Μόσχα και κατέλαβε την 8η θέση.
Κυβέρνηση της Ουκρανίας

Η Κυβέρνηση της Ουκρανίας (ουκρανικά: Уряд України) είναι το ανώτατο όργανο της εκτελεστικής εξουσίας στην Ουκρανία. Αποτελείται από το Υπουργικό Συμβούλιο (Кабінет Міністрів України) το οποίο απαρτίζεται από Πρωθυπουργό, τον Αναπληρωτή Πρωθυπουργό, τους Υπουργούς και τους Υφυπουργούς, που διορίζονται από τον Πρωθυπουργό με απόφαση του Προέδρου της δημοκρατίας. Τα έργα και οι πράξεις της κυβέρνησης ελέγχονται από το Κοινοβούλιο της Ουκρανίας, την "Βερχόβνα Ράντα" ή "Ανώτατο Συμβούλιο της Ουκρανίας". Ο Πρωθυπουργός διορίζεται από το κοινοβούλιο με πρόταση του Προέδρου της δημοκρατίας. Έχει λιγότερες αρμοδιότητες από τον πρόεδρο της δημοκρατίας αν και στην πολιτική ιστορία της χώρας έγιναν προσπάθειες μεταφοράς κάποιων αρμοδιοτήτων του προέδρου στον πρωθυπουργό.

Από τις 4 Μαρτίου 2020, Πρωθυπουργός είναι ο Ντενίς Σμιγκάλ, ο οποίος είναι ο επικεφαλής της τρέχουσας κυβέρνησης.
Νικόλας Αβαντσίνι

Ο Νικόλας Αβαντσίνι (ιταλικά: "Νicolas Avancini", 1610- 6 Δεκεμβρίου 1686) (γνωστός και ως Avancinious) ήταν Ιταλός Ιησουίτης συγγραφέας. Ως συγγραφέας, αν και έκανε χρήση της λατινικής, κατάφερε να συγκινήσει το κοινό του.
Μεταφορά με αγωγούς

Ένα επεδάφιο τμήμα του [[Trans-Alaska-Pipeline|Υπεραλασκικού Αγωγού]].
Μεταφορά με αγωγούς (αγγλικά "pipeline transport") είναι η μεταφορά αγαθών, άλλων υλικών και διαφόρων μορφών ενέργειας (με τη γενικότερη έννοια). Το 2014, το συνολικό μήκος των αγωγών σε 120 χώρες του πλανήτη μας ανερχόταν σε ελάχιστα λιγότερο από 3,5 εκατομμύρια χιλιόμετρα. Από αυτό το συνολικό μήκος οι ΗΠΑ κατείχαν το 65%, η Ρωσία το 8% και ο Καναδάς το 3%. Άρα, οι τρεις παραπάνω αναφερόμενες χώρες κατειχαν το 75% του συνολικού μήκους των αγωγών.

Διάφορα υγρά και αέρια υλικά μεταφέρονται με αγωγούς. Κάθε χημικά σταθερή ουσία (ή και μίγμα ουσιών) μπορεί να σταλεί στον προορισμό της μέσω δικτύου αγωγών (δηλαδή σωληνώσεων), αρκεί βέβαια να υπάρχει ή να μπορεί να κατασκευαστεί το συγκεκριμένο δίκτυο. Αγωγοί μεταφοράς υπάρχουν για τη μεταφορά αργού πετρελαίου, ρευστών διυλισμένων παραγώγων του, υποκαταστάτων του (όπως είναι τα βιοκαύσιμα), φυσικού αερίου, αλλά και άλλων ρευστών, όπως νερού, αποβλήτων, μπύρας ή και άλλων ρευστών προϊόντων. Οι κλειστοί αγωγοί μπορούν να είναι χρήσιμοι για τη μεταφορά πόσιμου νερού για οικιακή κατανάλωση ή άρδευση αγρών σε μεγάλες αποστάσεις, συνήθως όταν πρέπει να μεταφερθούν μέσω υψωμάτων ή γενικότερα σε οποιαδήποτε περίπτωση τα οικονομικότερα ανοικτά κανάλια αποτελούν ανεπαρκείς επιλογές, αφού επιτρέπουν την εξάτμιση, τη μόλυνση ή γενικότερα κάθε ανεπιθύμητη αλληλεπίδραση με το περιβάλλον τους. «Πνευματικοί αγωγοί», με τη χρήση συμπιεσμένου αέρα επιτρέπουν και τη μεταφορά ορισμένων στερεών.

Οι αγωγοί πετρελαίου φτιάχνονται από χαλύβδινους ή πλαστικούς σωλήνες, που είναι συνήθως θαμμένοι. Το πετρέλαιο ρέει μέσα στους αγωγούς αυτούς με τη βοήθεια αντλιοστασίων κατά μήκος των αγωγών αυτών. Το φυσικό αέριο (και παρόμοια αέρια καύσιμα) μεταφέρονται μέσω διάλυσης με ελαφρά συμπίεση σε υγρά γνωστά ως υγρά φυσικού αερίου (Natural Gas Liquids - NGLs). Οι αγωγοί φυσικού αερίου είναι φτιαγμένοι από ανθρακοχάλυβα (δηλαδή κράμα χάλυβα και άνθρακα). Η πολύ τοξική αμμωνία είναι θεωρητικά το πιο επικίνδυνο υλικό που μεταφέρεται με μεγάλης απόστασης αγωγούς μεταφοράς, αλλά (ευτυχώς) τα σχετικά ατυχήματα είναι σπάνια. Οι αγωγοί μεταφοράς υδρογόνου μεταφέρουν υδρογόνο με αγωγούς μεταφοράς. Κάποια συστήματα τηλεθέρμανησης χρησιμοποιούν δίκτυα θερμομονωμένων αγωγών για τη μεταφορά θερμού νερού, υπέρθερμου νερού ή και ατμού σε πελάτες.

Οι αγωγοί που μεταφέρουν εύφλεκτα ή εκρηκτικά υλικά, όπως το φυσικό αέριο ή το αργό πετρέλαιο, αποτελούν λόγους ειδικής ανυσηχίας ασφάλειας και έχουν γίνει με αυτούς διάφορα ατυχήματα. Οι αγωγοί αυτοί, μπορούν, ακόμη, να γίνουν στόχοι διαφόρων βανδαλισμών, δολιοφθορών ή και τρομοκρατικών επιθέσεων. Σε περίπτωση, μάλιστα, ανοικτού πολέμου, οι αγωγοί αυτοί γίνονται συχνά στόχοι στρατιωτικών επιθέσεων κάθε διαθέσιμου είδους.
Σκόνη

μικρογραφία|Αυτοκίνητο με σκόνη

Σκόνη χαρακτηρίζεται η μάζα που αποτελείται από πολύ λεπτά σωματίδια σε στερεή κατάσταση τα οποία δεν ενώνονται μεταξύ τους σε συσσωμάτωμα. Η σκόνη μπορεί να παραχθεί από τη σύνθλιψη μεγαλύτερων σωμάτων ή και από τη φθορά της εξωτερικής τους επιφάνειας. Αν έχει σημασία το υλικό της σκόνης, τότε αυτό συνήθως αναφέρεται μαζί με τη λέξη σκόνη, όπως για παράδειγμα "σκόνη κακάο" ή "γάλα σε σκόνη".

Με την κοινή ονομασία σκόνη, χωρίς να περιγράφεται το υλικό από το οποίο προέρχεται αυτή, αναφερόμαστε συνήθως στην άχρηστη νεκρή οργανική ύλη λεπτών σωματιδίων που μαζεύεται με την πάροδο του χρόνου σε ένα χώρο. Αυτή γενικά αποτελείται από χώμα, γύρη, ίνες υφασμάτων, ίνες χαρτιού, μεταλλικά στοιχεία, τρίχες και νεκρά κύτταρα του σώματος ανθρώπων και ζώων. Αυτή η σκόνη είναι καλό να απομακρύνεται από χώρους υγιεινής, καθώς η εισπνοή της μπορεί να επιφέρει σημαντικά αναπνευστικά προβλήματα. Επίσης η σκόνη είναι ένας χώρος που ευνοεί την ανάπτυξη πληθυσμών ακάρεων, οι οποίοι είναι επιβλαβείς μικροοργανισμοί στην κλάση των αραχνιδίων.
Dark Roots of Thrash

Dark Roots of Thrash είναι ο τίτλος του ζωντανά ηχογραφημένου άλμπουμ και DVD του αμερικάνικου thrash metal συγκροτήματος Testament, το οποίο κυκλοφόρησε στις 22 Οκτωβρίου 2013 στην Ευρώπη και μία εβδομάδα αργότερα στην Βόρεια Αμερική, μέσω της δισκογραφικής εταιρείας "Nuclear Blast".

Η ηχογράφηση του πραγματοποιήθηκε στις 15 Φεβρουαρίου 2013 στο "The Paramount Theatre" του Χάντινγτον της Νέας Υόρκης, κατά την διάρκεια της περιοδείας για την προώθηση του δίσκου "Dark Roots of Earth".

Το DVD κυκλοφόρησε σε σκηνοθεσία του Τόμι Τζόουνς και με παραγωγό την "Get Hammered Productions".
Παλάτι

Το [[Παλάτι Σβέριν]], στη Γερμανία
Το παλάτι είναι ένα μεγάλο κτίριο στο οποίο κατοικούν βασιλιάδες ή βασίλισσες, σημαντικά πρόσωπα όπως αρχηγοί κρατών ή πιο παλιά αυτοκράτορες, αριστοκράτες. Η λέξη "παλάτι" προέρχεται από την λατινική λέξη "Palātium ", δηλαδή το όνομα του Παλατίνου λόφου, ενός από τους επτά λόφους της Ρώμης, επάνω στον οποίο ήταν κτισμένο το ανάκτορο του Αυγούστου. Το όνομα διατηρήθηκε και στη Νέα Ρώμη (Κωνσταντινούπολη) για το ανάκτορο του Αυτοκράτορα, που λεγόταν Ιερόν Παλάτιον.
Γαλακτομπούρεκο

right|250px|thumb|Γαλακτομπούρεκο
Το γαλακτομπούρεκο είναι ένα παραδοσιακό σιροπιαστό γλυκό ταψιού, που αποτελείται κυρίως από φύλλο και κρέμα. Υπάρχουν διάφορες συνταγές και τρόποι παρασκευής, καθώς και μεγέθη κομματιών. Η κρέμα μπορεί να έχει άρωμα λεμόνι ή βανίλια, ενώ το σιρόπι παρασκευάζεται από ζάχαρη και νερό.


Κατηγορία:Κάσταρντ κρεμώδη επιδόρπια
Κατηγορία:Αρτοσκευάσματα
Κατηγορία:Τρόφιμα μαγειρεμένα στο φούρνο
Κατηγορία:Κυπριακή κουζίνα
Νταγιουάν

Οι Νταγιουάν ή Ταγιουάν (κινεζικά: 大宛, πινγίν: "Dàyuān," Ουέιντ-Τζάιλς: "Ta4-yuan1", "Μεγάλοι Ίωνες") ήταν ελληνιστικός πολιτισμός στην κοιλάδα Φεργκάνα της κεντρικής Ασίας, ο οποίος περιγράφεται στα κινεζικά ιστορικά έργα των γραπτών του Μεγάλου Ιστορικού και του βιβλίου των Χαν. Αναφέρεται επίσης στα γραπτά του διάσημου Κινέζου εξερευνητή Ζανγκ Κιάν το 130 π.Χ., κατά τις πολυάριθμες αποστολές και εξερευνήσεις που έκανε στην κεντρική Ασία. Η χώρα των Νταγιουάν είναι γενικά αποδεκτό πως σχετίζεται με την κοιλάδα της Φεργκάνα, τοποθεσία που αντιστοιχεί στην διασταύρωση των περιοχών του σημερινού Ουζμπεκιστάν, Τατζικιστάν, και Κιργιστάν, κοντά στην βορειοδυτική Κίνα. 

Οι κινεζικές μαρτυρίες, περιγράφουν τους Νταγιουάν ως κατοίκους οχυρωμένων πόλεων με τους ίδιους να έχουν καυκάσια χαρακτηριστικά, και οι τρόποι και έθιμα τους να είναι πανομοιότυποι με τους κατοίκους του ελληνικού βασιλείου της Βακτριανής, ελληνιστικό βασίλειο το οποίο κυβερνούσε νοτιότερα στην περιοχή της Βακτρίας -σημερινό βόρειο Αφγανιστάν-. Οι Νταγιουάν περιγράφονται επίσης ως ικανοί τεχνίτες καθώς και πως έτρεφαν ιδιαίτερη αγάπη στο κρασί.

Ήταν πιθανώς οι απόγονοι των Ελλήνων αποίκων και στρατιωτών οι οποίοι εγκαταστάθηκαν στην περιοχή το 329 π.Χ. μέσω των εκστρατειών του Μεγάλου Αλεξάνδρου, και αργότερα μετακινήθηκαν βορειότερα από την Αλεξάνδρεια την Εσχάτη, και αναπτύχθηκαν παράλληλα με τα ελληνιστικά βασίλεια των Σελευκιδών και των Ελληνοβακτρών, μέχρι που απομονώθηκαν από τους νότιους πληθυσμούς λόγω των μαζικών μεταναστεύσεων των Τόχαρων περίπου το 160 π.Χ. από τα βόρεια της Κίνας. Φαίνεται πως η ονομασία "Γιουάν", ήταν απλώς μεταγραφή της ινδικής λέξης "Γιόνα" ή "Γιαβάνα", η οποία χρησιμοποιούνταν σε όλη την Ασία για να περιγράψει τους Έλληνες ("Ίωνες"), έτσι το "Τα-γιουάν" αποδίδεται ως "Μεγάλοι Ίωνες". 
Η αλληλεπίδραση μεταξύ των Νταγιουάν και των Κινέζων είναι ιστορικά κρίσιμη, καθώς αντιπροσωπεύει μια από τις πρώτες κύριες επαφές μεταξύ ενός αστικοποιημένου δυτικού πολιτισμού με τον κινεζικό, προλειαίνοντας το έδαφος για τον μετέπειτα σχηματισμό του δρόμου του Μεταξιού, ο οποίος έγινε ο συνδετικός κρίκος μεταξύ ανατολής και δύσης κατά τις εμπορικές και πολιτιστικές ανταλλαγές που ξεκίνησαν από τον 1ο αιώνα π.Χ. και συνεχίστηκαν έως τον 15ο αιώνα.
Δρόμος χωρίς διέξοδο

Η ταινία Δρόμος χωρίς διέξοδο (αγγλ. Dead End) είναι δράμα και φιλμ νουάρ παραγωγής 1937 σε σκηνοθεσία Γουίλιαμ Γουάιλερ. Η ταινία αποτελεί κινηματογραφική μεταφορά του ομώνυμου θεατρικού του Σίντνεϊ Κίνγκσλεϊ το οποίο έκανε πρεμιέρα στο Μπρόντγουεϊ το 1935, ενώ την κινηματογραφική διασκευή έκανε η δραματουργός Λίλιαν Χέλμαν. Πρωταγωνιστές της ταινίας είναι η Σίλβια Σίντνεϊ, ο Τζόελ ΜακΚρέι, η Κλερ Τρέβορ και ο Χάμφρεϊ Μπόγκαρτ. Η ταινία προτάθηκε για 4 βραβεία Όσκαρ, μεταξύ των οποίων και για Όσκαρ Καλύτερης Ταινίας.
Πριστερόγναθος

Ο Πριστερόγναθος ("Pristerognathus") είναι εξαφανισμένο γένος θηροκεφάλιων, γνωστά από τα τέλη της Μέσης Πέρμιας (Καπιτανιανή) της Νότιας Αφρικής. Ο Πριστερόγναθος ήταν ένα μεσαίου μεγέθους θηροκεφάλιο με κρανίο 25 εκ. και συνολικό μήκος μέχρι 1,5 m (4,9 ft).

Αυτά τα ζώα ήταν περίπου μεγέθους σκύλου και χαρακτηρίζονται από μακρύ, στενό κρανίο με μεγάλους κυνόδοντες. Πιθανό να ζούσαν σε δάση, και κυνηγούσαν μικρότερα θηριαψιδωτά και μιλλερετίδες εκείνης της εποχής.

Το γένος Πριστερόγναθος περιλαμβάνει 3 είδη: τα "P. baini", "P. polyodon" και"P. vanderbyli". Παλαιότερα υπήρχε κι ένα τέταρτο είδος, το "P. minor", αλλά έχει μετακινηθεί στο γένος "Pristerognathoides".
Slade

Οι Slade είναι βρετανικό ροκ συγκρότημα, το οποίο δημιουργήθηκε το 1966 στο Γουλβερχάμπτον, με την ονομασία The 'N Betweens. Γνώρισαν μεγάλη επιτυχία στις αρχές της δεκαετίας του '70, με δώδεκα Top-10 και έξι # 1 σινγκλ, ενώ έφθασαν δύο φορές στην κορυφή των τσαρτ των άλμπουμ, με τους δίσκους ""Slayed?" και "Old New Borrowed and Blue"".

Το 1975, μετακόμισαν στις Ηνωμένες Πολιτείες, κίνηση η οποία οδήγησε στην πτώση της δημοτικότητας τους στο Ηνωμένο Βασίλειο, όπου είχαν γνωρίσει το μεγαλύτερο μέρος της επιτυχίας τους. Μετά από μία μικρή αναβίωση κατά την δεκαετία του '80, η αρχική σύνθεση του συγκροτήματος διαλύθηκε οριστικά το 1992, αλλά από εκεί και έπειτα συνέχισαν ως Slade II, με διαφορετική σύνθεση.
Ντοναουβέρτ

<br>
Το Ντοναουβέρτ (Donauwörth) είναι πόλη της Βαυαρίας στη διοικητική περιφέρεια της Σουαβίας (Schwaben). Λέγεται ότι είχε ιδρυθεί από δύο ψαράδες, όπου οι ποταμοί Δούναβης (Donau) και Βέρνιτς (Wörnitz) συναντιούνται. Η πόλη είναι μέρος της γραφικής διαδρομής που λέγεται «Romantische Straße».

Η πόλη βρίσκεται ανάμεσα στο Μόναχο και τη Νυρεμβέργη, 46 χλμ. βόρεια του Άουγκσμπουργκ. Είναι ιστορικά σημαντική για τη Γερμανία ως θέση ενός από τα περιστατικά που οδήγησε στον Τριακονταετή Πόλεμο (1618-1648). Το 1606 η λουθηρανική πλειοψηφία εξαίρεσε τους Καθολικούς κατοίκους της πόλης από τη διοργάνωση της ετήσιας πομπής Markus, προκαλώντας το ξέσπασμα μιας εξέγερσης.
Θεοδώριχος Α΄

Ο Θεοδώριχος Α΄ ("Theodoric I", 393 - 20 Ιουνίου 451) ήταν βασιλιάς των Βησιγότθων από το 418 έως το 451. Νόθος γιος του Αλάριχου Α', ο Θεοδώριχος είναι διάσημος για τη συμμετοχή του στην ήττα του Αττίλα στη μάχη των Εθνών το 451, όπου σκοτώθηκε στις 20 Ιουνίου.
Ναπολέων Β΄

Ο Ναπολέων Β΄ (Παρίσι, 20 ή 28 Μαρτίου 1811 – Βιέννη, 22 Ιουλίου 1832) ήταν Αυτοκράτορας των Γάλλων από τις 22 Ιούνιου έως τις 7 Ιουλίου 1815, Βασιλιάς της Ρώμης (με την γέννηση του), δούκας του Ράιχστατ και δούκας της Πάρμας, Πλακεντίας & Γκουαστάλλα.
Φραγκία

Η Φραγκία (λατινικά: "Francia"), αποκαλούμενη επίσης Βασίλειο των Φράγκων ή Φραγκικό Βασίλειο (λατινικά: "Regnum Francorum"), ή Φραγκική Αυτοκρατορία (481-843), ήταν η επικράτεια που κατοικούσαν και εξουσίαζαν οι Φράγκοι, ένας συνασπισμός Γερμανικών φύλων, κατά την περίοδο της Ύστερης Αρχαιότητας και του Πρώιμου Μεσαίωνα.

Το Βασίλειο ιδρύθηκε από τον Χλωδοβίκο Α΄, που στέφτηκε πρώτος Βασιλιάς των Φράγκων το 496. Με τις σχεδόν συνεχόμενες εκστρατείες των Πεπίνου του Χέρσταλ, Κάρολου Μαρτέλου, Πεπίνου του Βραχύ, Καρλομάγνου και Λουδοβίκου του Ευσεβή—πατέρα, γιου, εγγονού, δισέγγονου και τρισέγγονου—η μεγαλύτερη επέκταση της Φραγκικής Αυτοκρατορίας είχε διασφαλιστεί ως τις αρχές του 9ου αιώνα.

Η παράδοση του να διανέμονται κληροδοτήματα μεταξύ των αδελφών σήμαινε ότι το Φραγκικό βασίλειο ηγεμονευόταν τυπικά ως μία πολιτεία, οντότητα, διαμοιρασμένη σε αρκετά "regna" (βασίλεια, ή υπό-βασίλεια). Η γεωγραφία και ο αριθμός τους ποίκιλε ανά το χρόνο, αλλά ο συγκεκριμένος όρος Φραγκία γενικά κατέληξε να αναφέρεται σε ένα μόνο "regnum", αυτό της Αυστρασίας, που βρισκόταν ανάμεσα στους ποταμούς Ρήνο και Μόσα στη βόρεια Ευρώπη. Ακόμα κι έτσι, ο όρος ήταν σε χρήση επίσης και τη Νευστρία βόρεια του Λίγηρα και δυτικά του Σηκουάνα.

Τελικά, το όνομα Φραγκία ‘μετακινήθηκε’ προς το Παρίσι, και κατέληξε στην περιοχή του Σηκουάνα γύρω από το Παρίσι, η οποία και σήμερα ονομάζεται Ιλ-ντε-Φρανς, και έδωσε το όνομά της σε ολόκληρο το Βασίλειο της Γαλλίας (Francia-->France). Οι περισσότεροι Φράγκοι Βασιλείς ήταν θαμμένοι στην Βασιλική του Σαιν-Ντενί κοντά στο Παρίσι. Η σημερινή Γαλλία ακόμα και σήμερα ονομάζεται "Francia" στα Ισπανικά και τα Ιταλικά, όπως και "Frankreich" στα Γερμανικά.
Κατρίν Ντενέβ

Η Κατρίν Ντενέβ ("Catherine Deneuve", πραγματικό όνομα Κατρίν Φαμπιέν Ντορλεάκ, γαλλικά : "Catherine Fabienne Dorléac" ; 22 Οκτωβρίου 1943) είναι Γαλλίδα ηθοποιός, τραγουδίστρια, μοντέλο και παραγωγός. Έγινε γνωστή για ρόλους απόμακρων, μυστηριωδών γυναικών που ενσάρκωσε για διάφορους σκηνοθέτες, μεταξύ των οποίων οι Λουίς Μπουνιουέλ, Φρανσουά Τρυφό και Ρόμαν Πολάνσκι. Το 1985 διαδέχθηκε τη Μιρέιγ Ματιέ ως το επίσημο πρόσωπο της εταιρείας Marianne, το εθνικό σύμβολο της ελευθερίας της Γαλλίας. Δεκατέσσερις φορές υποψήφια για Βραβείο Σεζάρ, κέρδισε τα δυο για την ερμηνεία της στην ταινία "Το Τελευταίο Μετρό" (1980), για την οποία κέρδισε επίσης το βραβείο David di Donatello στην κατηγορία Καλύτερη Ξένη Ηθοποιός, και στην ταινία "Ινδοκίνα" (1992). 

Η Ντενέβ έκανε την πρώτη της εμφάνιση στον κινηματογράφο το 1957 και ήρθε για πρώτη φορά στο προσκήνιο το 1964 με το μιούζικαλ του Ζακ Ντεμύ "Οι Ομπρέλες του Χερβούργου", πριν γίνει πρωταγωνίστρια του Πολάνσκι στη ταινία "Αποστροφή" (1965), του Ντεμύ στις ταινίες "Τα Νεαρά Κορίτσια του Ροσεφόρ" (1967) και "Δέρμα Γαϊδάρου" (1970) και του Μπουνιουέλ στις ταινίες "Η Ωραία της Ημέρας" (1967) και "Τριστάνα" (1970).

Ήταν υποψήφια για βραβείο BAFTA Καλύτερης Ηθοποιού για την ταινία "Belle de Jour" και υποψήφια για Όσκαρ Α' Γυναικείου Ρόλου για την ταινία "Ινδοκίνα". Στο Φεστιβάλ Κινηματογράφου της Βενετίας το 1998 κέρδισε το Volpi Cup Α' Γυναικείου Ρόλου για την ταινία "Κάτω από τα Φώτα της Πλατείας". Άλλες σημαντικές ταινίες στην αγγλική γλώσσα περιλαμβάνουν τις "The April Fools" (1969), "Hustle" (1975), "Αίμα και Πάθος" (1983), "Χορεύοντας στο Σκοτάδι" (2000) και "8 Γυναίκες" (2002). Το 2008 έκανε την εκατοστή της εμφάνιση στην ταινία "Μια Νύχτα Χριστουγέννων".
Ντέιβιντ Λόιντ Τζόνστον

Ο Ντέιβιντ Λόιντ Τζόνστον ("David Lloyd Johnston", 28 Ιουνίου 1941 - ) είναι Καναδός ακαδημαϊκός και πολιτικός σημερινός Γενικός Κυβερνήτης του Καναδά. Ανήλθε σε αυτή την θέση τον Οκτώβριο του 2010 και αντικατέστησε την Μικαέλ Ζαν.
Μνημονικός κανόνας

μικρογραφία|δεξιά|300px|Μνημονικός κανόνας για τις μέρες κάθε μήνα στις αρθρώσεις των δαχτύλων των χεριών

Ο μνημονικός κανόνας είναι οποιαδήποτε τεχνική (ή μέθοδος) που βοηθά στη διατήρηση ή στην εύκολη ανάκτηση μιας πληροφορίας. Ο μνημονικός κανόνας στόχο έχει να "μεταφράσει" τις πληροφορίες σε μια μορφή που ο εγκέφαλος μπορεί να διατηρήσει ευκολότερα και καλύτερα. Ακόμη και η διαδικασία της εκμάθησης του κανόνα, μπορεί να βοηθήσει στη μεταφορά των πληροφοριών στη μακροπρόθεσμη μνήμη. Συνήθως οι μνημονικοί κανόνες συναντώνται για λίστες ή μαθηματικούς τύπους, σε προφορική μορφή όπως σύντομα ποιήματα, αρκτικόλεξα, ή φράσεις που θυμόμαστε ευκολότερα. Μνημονικοί κανόνες μπορούν να χρησιμοποιηθούν και για άλλους τύπους των πληροφοριών, με οπτική ή κιναισθητική μορφή.

Χαρακτηριστικά παραδείγματα αποτελούν, στη χημεία η φράση "ΠαΒε Να ΡωΤάς", για την καταστατική εξίσωση των ιδανικών αερίων και στη φυσική ο κανόνας του δεξιού χεριού.

Ο μνημονικός στην Αρχαία Ελλάδα σχετίζεται με τη Μνημοσύνη, τη θεότητα για την προσωποποίηση της μνήμης. Οι αρχαίοι Έλληνες και οι Ρωμαίοι διέκριναν δύο τύπους μνήμης: τη «φυσική» μνήμη και την «τεχνητή». Η πρώτη είναι έμφυτη και είναι αυτή που χρησιμοποιούμε αυτόματα και χωρίς να σκεφτόμαστε, ενώ αντιθέτως η τεχνητή μνήμη πρέπει να αναπτυχθεί μέσα από την εκμάθηση και τη χρήση μιας ποικιλίας μνημονικών τεχνικών.

Μνημονικές τεχνικές ή μέθοδοι χρησιμοποιούνται και για τη βελτίωση ή την υποβοήθηση της μνήμης. Βοηθούν στην ανάκτηση πληροφοριών που είναι ήδη αποθηκευμένες στη μακροπρόθεσμη μνήμη, ώστε να κάνουν την απομνημόνευση νέων πληροφοριών ευκολότερη.
Περίπλους του Ψευδοσκύλακα

Ο Περίπλους του Ψευδοσκύλακα είναι η περιγραφή ενός αρχαίου ελληνικού περίπλου που χρονολογείται στα μέσα του 4ου αιώνα π.Χ., και πιο συγκεκριμένα στο 330 π.Χ., με πιθανή τοποθεσία συγγραφής την Αθήνα ή σε κοντινή απόσταση από την Αθήνα. Ο πλήρης και πρωτότυπος τίτλος του κειμένου είναι "Περίπλους τῆς θαλάσσης τῆς οἰκουμένης Εὐρώπης καὶ Ἀσίας καὶ Λιβύης "και αναφέρει πως συγγραφέας του είναι ο Σκύλαξ ο Καρυανδεύς.

Η αναφορά του Σκύλακα ως συγγραφέα θεωρείται πως είναι ψευδεπίγραφη και πως η χρήση του ονόματος έχει γίνει για λόγους απόκτησης κύρους του κειμένου. Ο Ηρόδοτος αναφέρει τον Σκύλακα τον Καρυανδέα, και περιγράφει πως ήταν ένας Έλληνας εξερευνητής ο οποίος στα τέλη του 6ου αιώνα π.Χ. εξερεύνησε τις ακτές του Ινδικού Ωκεανού εκ μέρους των Περσών. Όμως πολλές λεπτομέρειες στο κείμενο του έργου, φανερώνουν πως οι περιγραφές των τοποθεσιών ανήκουν σε εποχή μεταγενέστερη της εποχής του ονομαζόμενου συγγραφέα, έτσι έχει επικρατήσει ο συγγραφέας του συγκεκριμένου κειμένου να ονομάζεται "Ψευδοσκύλαξ".
Αγριόγατα της Πάμπας

Η Αγριόγατα της Πάμπας ("Leopardus pajeros"), είναι μία μικρή Αγριόγατα, που απαντάται στην Αργεντινή, στη Χιλή, στη Βολιβία, στο Περού, στον Ισημερινό και ενδεχομένως, στη νοτιοδυτική Κολομβία. Πήρε το όνομά της, από τις "Πάμπας", αλλά εμφανίζεται και σε λιβάδια, θαμνώδεις εκτάσεις και δάση έως και τα 5.000 μέτρα.

Παλαιότερα, συμπεριλαμβανόταν στο είδος Κολοκόλο ("Leopardus colocolo"), αλλά, διαχωρίστηκε λόγω κρανιακών μετρήσεων. Παρ'όλα αυτά, μερικοί την θεωρούν υποείδος του Κολοκόλο ή την συγχέουν με τον Αγριόγατο του Παντανάλ ("Leopardus braccatus").

Η Αγριόγατα της πάμπας, ταξινομείται ως «Σχεδόν απειλούμενη» στην Κόκκινη Λίστα της IUCN.
Λάσπη στ' αστέρια

Η ταινία Λάσπη στ' αστέρια (Πρωτότυπος τίτλος Wild River) είναι δράμα παραγωγής 1960 σε σκηνοθεσία Ελία Καζάν. Η συγγραφή του σεναρίου έγινε από τον Πολ Όσμπορν και βασίστηκε στα μυθιστορήματα: "Dunbar's Cove " του Μπόρντεν Ντίαλ και "Mud on the Stars" του Γουίλιαμ Μπράντφορντ Χιούι. Πρωταγωνιστές της ταινίας είναι οι Μοντγκόμερι Κλιφτ, Λι Ρέμικ και Τζο Βαν Φλιτ.

Το 2002 ταινία επιλέχθηκε να φυλαχθεί για διατήρηση στο Εθνικό Αρχείο Κινηματογράφου των ΗΠΑ από την Βιβλιοθήκη του Κογκρέσου, με αιτιολόγηση πως είναι "πολιτιστικά, ιστορικά και αισθητικά σημαντική"
Περίπλους της Ερυθράς Θάλασσας

thumb|500x500px|Οι ονομασίες του πρωτότυπου κειμένου, για τις διαδρομές, λιμάνια, λαούς, τοποθεσίες και εμπορεύματα που περιγράφονται στον "Περίπλου"

Ο Περίπλους της Ερυθράς Θάλασσας ή ο Περίπλους τῆς Ἐρυθράς Θαλάσσης, κατά την πρωτότυπη του ονομασία, είναι ελληνορωμαϊκός περίπλους του 1ου με 3ου αιώνα μ.Χ., γραμμένος στην Ελληνιστική Κοινή, και περιγράφει την πλοήγηση και τις εμπορικές δραστηριότητες από τα Ρωμαϊκά λιμάνια της Αιγύπτου, την πορεία τους στις ακτές της Ερυθράς Θάλασσας, και τους εμπορικούς σταθμούς κατά μήκος της ανατολικής Αφρικής και της Ινδίας, καθώς και πρώιμες στοιχειώδεις περιγραφές της νοτιοανατολικής Ασίας και Κίνας.

Υπάρχουν διαφορετικές εκτιμήσεις για την ηλικία του κειμένου, το οποίο γενικώς χρονολογείται μεταξύ του 1ου και του 3ου αιώνα μ.Χ., αλλά η πιο κοινώς αποδεκτή ημερομηνία φαίνεται να είναι τα μέσα του 1ου αιώνα. Αν και ο συγγραφέας είναι άγνωστος, είναι εμφανές πως είναι μια πρωτογενής περιγραφή από κάποιον που γνωρίζει καλά την περιοχή, και έχει την μοναδική ιδιότητα να δίνει ακριβείς περιγραφές στο τι ο αρχαίος κόσμος γνώριζε για τις τοποθεσίες γύρω από τον Ινδικό ωκεανό.

Στη σημερινή εποχή η Ερυθρά Θάλασσα αντιστοιχεί στην θαλάσσια λωρίδα ανάμεσα στην Αφρική και την Αραβία, όμως στον αρχαίο κόσμο, ο όρος αυτός συμπεριλάμβανε ολόκληρο τον Ινδικό ωκεανό και τον Περσικό κόλπο.
Αυτοί που δε ριζώνουν πουθενά

Η κινηματογραφική ταινία Αυτοί που δε ριζώνουν πουθενά (Πρωτότυπος τίτλος "The Sundowners") είναι δράμα παραγωγής 1960 σε σκηνοθεσία Φρεντ Τσίνεμαν. Η ταινία αποτελεί κινηματογραφική μεταφορά του ομώνυμου μυθιστορήματος του Τζον Κλίαρι, ενώ η διασκευή του σεναρίου έγινε από την Ίζομπελ Λέναρντ. Πρωταγωνιστές της ταινίας είναι ο Ρόμπερτ Μίτσαμ, ο Ντέμπορα Κερ, ο Πίτερ Ουστίνοφ, η Γκλίνις Τζονς και ο μικρός Μάικλ Άντερσον Τζ. Η ταινία προτάθηκε για 5 βραβεία όσκαρ, μεταξύ των οποίων και για Όσκαρ Καλύτερης Ταινίας.
Δυναστεία του Νικηφόρου

Η Δυναστεία του Νικηφόρου είναι μία δυναστεία της Βυζαντινής αυτοκρατορίας, που τα μέλη της ήταν αυτοκράτορες από το 802 έως το 813.

Η δυναστεία αυτή ονομάστηκε έτσι από τον ιδρυτή της Νικηφόρο Α΄ που ήταν Λογοθέτης του Γενικού (των Οικονομικών) επί Ειρήνης της Αθηναίας, τελευταίας εκπροσώπου της δυναστείας των Ισαύρων. Η δυσαρέσκεια των αρχόντων εναντίον της εκφράστηκε με συνωμοσία το 802 που παρέδωσαν την εξουσία στο Νικηφόρο Α΄. Από αυτήν τη δυναστεία ήταν οι αυτοκράτορες:
* Νικηφόρος Α΄ ο Λογοθέτης ή Γενικός (802-811) 
* Σταυράκιος (811-812), υιός του
* Μιχαήλ Α΄ Ραγκαβέ (812-813), σύζυγος της Προκοπίας, κόρης του Νικηφόρου Α΄.

Όταν σκοτώθηκε ο Νικηφόρος Α' στη Μάχη της Πλίσκας τον διαδέχθηκε ο τραυματισμένος Σταυράκιος, που αργότερα απεβίωσε από της πληγές του. Έτσι στον θρόνο ανήλθε ο σύζυγος της αδελφής του, ο Μιχαήλ Α´ Ραγκαβέ, που μετά από δύο χρόνια παραιτήθηκε όταν επαναστάτησε ο λαός.

Μετά τον επόμενο αυτοκράτορα Λέοντα Ε΄ τον Αρμένιο ακολούθησε η Δυναστεία του Αμορίου ή Φρυγική.
Τζον Πετρούτσι

Ο Τζον Πετρούτσι ("John Peter Petrucci", 12 Ιουλίου 1967) είναι Αμερικανός κιθαρίστας, συνθέτης και παραγωγός της Heavy Metal μουσικής, γνωστός ως κιθαρίστας και ιδρυτικό μέλος των Dream Theater.
Βυζαντινό ημερολόγιο

Βυζαντινό ψηφιδωτό της [[Κοσμογονία της Γένεσης|Δημιουργίας]] του Αδάμ, (Καθεδρικός Ναός [[Μονρεάλε]]).
Το Βυζαντινό ημερολόγιο, επίσης γνωστό ως "Εποχή Δημιουργίας της Κωνσταντινούπολης" ή "Εποχή του Κόσμου» βασιζόταν στη χρονολόγηση από κτίσεως κόσμου (αρχαία ελληνικά: Έτη Γενέσεως Κόσμου κατά Ρωμαίους, και Έτος Κτίσεως Κόσμου ή Έτος Κόσμου). Αυτή η χρονολόγηση χρησιμοποιήτο από την Ανατολική Ορθόδοξη Εκκλησία από το 691 έως το 1728 στο Οικουμενικό Πατριαρχείο. Ήταν επίσης η επίσημη χρονολόγηση της Βυζαντινής Αυτοκρατορίας από το 988 έως το 1453, και στη Ρωσία από το 988 έως το 1700.
Το Βυζαντινό ημερολόγιο βασίζεται στο Ιουλιανό ημερολόγιο, εκτός του ότι η χρονιά ξεκινούσε την 1η Σεπτεμβρίου και τα έτη μετρούνταν από κτίσεως κόσμου (Λατινιστί: εποχή Anno Mundi). Η χρονολογία της κτίσεως κόσμου υπολογιζόταν σύμφωνα με τα αναφερόμενα στη μετάφραση της Παλαιάς Διαθήκης που έκαναν οι Εβδομήκοντα. Βασιζόταν στους παλαιότερους υπολογισμούς του Πανοδώρου του Αλεξανδρινού και τοποθετούσε την ημερομηνία της δημιουργίας στο 5.509 π.Χ., πριν την Ενανθρώπηση. Η παράδοση να χρονολογούν τα έτη από κτίσεως κόσμου (λατινικά: «Annus Mundi» η "‘Ab Origine Mundi’"— AM) είχε ήδη δημιουργηθεί ανάμεσα στους Εβραίους και τους πρώτους Χριστιανούς. Το έτος 1 της δημιουργίας εθεωρείτο ότι διήρκεσε από την 1 Σεπτεμβρίου 5509 π.Χ. έως την 31 Αυγούστου 5508 π.Χ.

Σύμφωνα με τη Βυζαντινή χρονολόγηση, από την 1 Σεπτεμβρίου 2017 έως την 31 Αυγούστου 2018 ήτανε το έτος ͵ζφκϚ΄ʹ, δηλαδή το έτος 7526 από κτίσεως κόσμου.
Σπάρος

right|250px|thumb|Σπάρος

Ο σπάρος (Diplodus annularis - Διπλόδους ο δακτυλιωτός) είναι ψάρι που ανήκει στην οικογένεια των Σπαριδών (Sparidae) και έχει στενή συγγένεια με τον σαργό.
Millionaire Hot Seat

Το Millionaire Hot Seat, επίσης γνωστό ως Hot Seat, είναι αυστραλιανό τηλεπαιχνίδι γνώσεων. Η εκπομπή είναι βασισμένη στο βρετανικό τηλεπαιχνίδι "Ποιος Θέλει Να Γίνει Εκατομμυριούχος" και προβλήθηκε στο Nine Network στις 20 Απριλίου 2009.
Μάρκος Λικίνιος Κράσσος

Ο Μάρκος Λικίνιος Κράσσος (λατινικά: "Marcus Licinius Crassus Dives," 115 π.Χ. - 53 π.Χ.) ήταν Ρωμαίος πολιτικός από αριστοκρατική οικογένεια και ο πλουσιότερος άνθρωπος στη Ρωμαϊκή ιστορία. Έπαιξε σημαντικό ρόλο στην πολιτική της Ρωμαϊκής δημοκρατίας σχηματίζοντας την πρώτη τριανδρία. Υποστήριξε τον Ιούλιο Καίσαρα στη σταδιοδρομία του, έγινε διοικητής και διακρίθηκε κυρίως μετά την δικτατορία του Σύλλα και στην κατάπνιξη της εξέγερσης των δούλων με επικεφαλής τον Σπάρτακο. Αργότερα, έγινε μέλος της τριανδρίας που αποτελούνταν από τον ίδιο, τον Καίσαρα και τον Πομπήιο και ενώ είχε καλές σχέσεις με τον πρώτο, δεν είχε τις ίδιες με τον δεύτερο. Το 55 π.Χ έγινε στρατηγός στην ανατολή όπου είχαν της κτήσεις τους οι Πάρθοι (οι ισχυρότεροι εχθροί των Ρωμαίων στην ανατολή) πού απείλησαν τις κτήσεις των Ρωμαίων οργανώνοντας εκστρατεία εναντίον τους που κατέληξε σε αποτυχία. Ο ίδιος ο Κράσσος σκοτώθηκε στη Μάχη των Καρρών.